AaB Ishockey har skrevet kontrakt med Jens Karlsson, der har to svenske mesterskaber med V. Frölunda og 244 kampe i Eliteserien på sit CV.

Således fortsætter AaB sin opbygning af næste sæsons trup, der nu har 15 navne på plads. Seneste bidrag er den 25-årige forward Jens Karlsson, der udover sine mesterskaber og mange kampe i Eliteserien blev drafted i første runde til NHL i 2001 af Los Angeles Kings. Tillige er Jens Karlsson noteret for fire A-landskampe for Sverige, og sportsdirektør Ole Nielsen er særdeles tilfreds med den seneste tilgang til AaB-truppen. - Det er en rigtig dygtig og fysisk stærk spiller, som vi her har sikret os, siger Ole Nielsen. Jens Karlsson, der ligeledes er noteret for U/20- og U/18-landskampe for Sverige, har foreløbig fået kontrakt med AaB indtil den 30. juni 2009.